Tuna Ichiban ร้านอาหารญี่ปุ่นอีกร้านที่เรียกได้ว่ามาครบทุกความต้องการของคนรักอาหารญี่ปุ่นเลยครับ เพราะไม่ว่าจะเป็น ปลาดิบ ซูชิ ของทอด รวมถึงอีกหลายๆเมนู ทางร้านก็มีครบครับ รวมถึงมีเมนูพรีเมี่ยมอีกหลายเมนูด้วย เป็นร้านอาหารญี่ปุ่นครบวงจรร้านนึงเลยก็ว่าได้ครับ 

ร้านนี้นั้นจุดขายเลยจริงๆอยู่ที่ราคาครับ ร้านนี้จริงๆเหมาะมากกับคำว่าอาหารญี่ปุ่นไม่จำเป็นต้องแพง เพราะทุกเมนูของที่ร้านนี้ถ้าใครได้มาลองทานแล้วต่างก็ต้องพูดเป็นเสียงเดียวกันครับว่า ขายราคาเท่านี้ได้ยังไง เพราะไม่ใช่แค่ถูกมากอย่างเดียว แต่คุณภาพนั้นก็ดีสวนทางกับราคามาก ได้มาทานแล้วคุ้มมาก ติดใจมากจนต้องมาซ้ำหลายๆรอบเลยครับ

[วิธีการเดินทาง]
สาขานี้ตั้งอยู่ที่ชั้น 1 ของตึก ITF ในย่านสีลมครับ ร้านนี้อยู่ใกล้ๆกับทางเข้าที่จอดรถภายในตึก กลางๆอาคารเลยครับ ตึกนี้อยู่บนถนนสีลม ส่วนที่ตัดกับถนนนราธิวาส สามารถขับรถมาจอดในตึกได้แล้วก็ให้นำบัตรจอดรถมาแสตมป์ได้เลยที่ร้านครับ หรือถ้าใครจะนั่งรถไฟฟ้า BTS ก็มาลงที่สถานีช่องนนทรีแล้วเดินต่อมานิดเดียวก็ได้เช่นกันครับ

[บรรยากาศ/การบริการ]
ร้านนี้เพิ่งมีการปรับปรุงร้านใหม่ไปยกใหญ่เลยครับ ก่อนหน้านี้ที่เคยมาทานร้านจะดูทึมๆมืดๆ สกปรกอยู่หน่อยๆ แต่คราวนี้กลับมาทานใหม่ หน้ามือเป็นหลังมือเลยครับ ร้านสวยมาก ใหญ่โตกว้างขวางขึ้นไปอีก ด้านในนั้นตกแต่งเป็นสไตล์ญี่ปุ่นสวยงาม ที่นั่งในร้านเยอะมากขึ้น เพียงพอต่อจำนวนลูกค้าที่เข้ามาอย่างหนาแน่นในช่วงเที่ยงและเย็นของทุกๆวัน

การบริการของพนักงานนั้นก็ทำได้ดีขึ้นเช่นกันครับ บริการได้ทั่วถึง สั่งอะไรไปได้ครบหมด ถูกต้อง และรวดเร็วขึ้นด้วยครับ แนะนำนิดครับว่าถ้าจะมาทานช่วงเที่ยงแนะนำให้มาก่อนเที่ยงสักหน่อย เพราะคนแน่นร้านเลยครับ และทางร้านยังไม่รับจองในช่วงเที่ยงและช่วงเย็นนะครับ

[รสชาติอาหาร/ความคุ้มค่า]
วันนี้ผมสั่งอาหารญี่ปุ่นหลากหลายเมนูมาทานกับเพื่อนอีกคนนึง ทุกเมนูที่สั่งมาทานนั้นถือว่าอร่อยถูกใจทุกเมนูครับ แม้ว่าบางเมนูอาจจะไม่ได้ว้าวเหมือนร้านดังๆอีกหลายๆร้าน แต่เมื่อเทียบกับราคาแล้ว คุ้มสุดๆครับ

Salmon Toro Sashimi (169 บาท)
Shime Saba Sashimi (89 บาท)
Otoro Sashimi (110 บาท)
- สามเมนูนี้เป็นซาชิมิสามชนิดที่ผมสั่งมาทานครับ ทางร้านเสิร์ฟมาในชามใหญ่มีน้ำแข็งรองเพื่อให้ปลาดิบนั้นเย็นคงความอร่อยอยู่ตลอด ปลาแซลมอนกับซาบะนั้นเสิร์ฟมาอย่างละ 6 ชิ้นต่อที่ครับ ส่วนโอโทโร่นั้นเป็นราคาต่อชิ้น 
- แซลมอนส่วนท้องนั้นอร่อยมากครับ เนื้อส่วนท้องมันๆลื่นๆ ละลายในปากทันที (5/5)
- ซาบะดองนั้นมีการลนไฟมาให้หน่อยๆด้วยเพิ่มความหอมให้กับเนื้อปลาได้ดีขึ้นไปอีกครับ (5/5)
- โอโทโร่ อาจจะไม่ได้คุณภาพดีเท่าร้านที่ขายชิ้นละ 500 บาท แต่ทานแล้วก็สดอยู่ ละลายในปากไม่แพ้เจ้าไหนๆครับ (4/5)

Super Engawa Sushi (69 บาท)
- เมนูนี้เป็นเอ็นกาวะหรือครีบปลาตาเดียวขนาดยาวเหยียด นำไปลนไฟ ก่อนที่จะราดมาด้วยน้ำจิ้มพอนซึ เอ็นกาวะมันๆ หอมๆ ชิ้นหนา ราคาเท่านี้ หาไม่ได้ที่ไหนอีกแล้วครับ (5/5)

Salmon Engawa Lavadon (169 บาท)
- เมนูนี้เป็นข้าวหน้าปลาแซลมอนและเอ็นกาวะลนไฟครับ ทางร้านราดมาด้วยซอสมาโยด้านบน ก่อนทานราดโชยุคลุกเคล้าลงไปสักหน่อย อร่อยเลยครับ เสียดายที่ตัวข้าวญี่ปุ่นยังไม่ได้ว้าวขั้นสุดเหมือนตัวปลา วันนี้เลยขอหักคะแนนไปแต้มนึงครับ (4/5)

Salmon Toro Shioyaki (119 บาท)
- เมนูนี้เป็นท้องปลาแซลมอนย่างครับ สามารถเลือกได้ว่าจะเอาย่างเกลือหรือราดซอสเทอริยากิ ผมเลือกย่างเกลือครับ ทางร้านเสิร์ฟมาตอนกำลังร้อนๆ มันอร่อยมากครับ มันแผลบ ละลายในปาก บีบมะนาวก่อนทานอีกฟินไปเลยครับ (5/5)

Aburi Salmon Roll (89 บาท)
- เมนูนี้เป็นโรลปลาแซลมอนย่างครับ ด้านในนั้นเป็นปูอัดและไข่หวาน ทางร้านราดมาด้วยซอสหวานด้านบน ทำให้โรลนั้นรสชาติดีขึ้นไปอีกครับ เมนูนี้ถูกมาก รสชาติก็ถือว่าใช้ได้ด้วยครับ (4/5)

Tako Yaki (59 บาท)
- เมนูนี้เป็นทาโกะยากิจำนวนสี่ลูกครับ ทางร้านเสิร์ฟมาร้อนๆ ราดน้ำทาโกะหวานๆ อร่อยได้มาตรฐานทั่วไปครับ (3/5)

Salmon Aburi Sushi (29 บาท)
- เมนูนี้เป็นเมนูพิเศษของทางร้านทีมีการนำซูชิแซลมอนลนไฟจำนวนสามคำมาจำหน่ายในราคาเพียง 29 บาท แซลมอนของทางร้านนั้นก็ไม่ใช่ไก่กา ถือว่าอร่อยเลยครับ ถูกกว่านี้ก็ให้ฟรีแล้วล่ะครับ (4/5)

โดยรวมแล้ววันนี้ประทับใจทุกเมนูที่สั่งมาทานเลยครับ ออกจากร้านไปจ่ายเงินนี่ยิ่งรู้สึกว่าคุ้มหนักเข้าไปอีก ถ้าไปกินร้านดังๆนี่มีหลักหลายพันแน่นอนสำหรับมื้อนี้ที่ผมทานไปครับ